Ν. ΜΠΑΚΟΓΙΑΝΝΗ: Κύριε Πρόεδρε της ΚΕΔΚΕ, κυρίες και κύριοι Σύνεδροι, να μου επιτρέψετε και εμένα να εκφράσω τη χαρά μου που βρίσκομαι άλλη μια φορά στο Συνέδριό της ΚΕΔΚΕ. Συνέδρια από τα οποία δεν έχω λείψει ποτέ από τότε που έγινα Δήμαρχος της Αθήνας, διότι κακά τα ψέματα, όταν μια φορά ζήσει κανείς την Αυτοδιοίκηση, την αγαπά και δεν μπορεί ποτέ να πάψει να σκέπτεται και υπάρχει μια σκέψη αυτοδιοικητική, κύριε Δήμαρχε  Ηρακλείου, η οποία νομίζω ότι ενώνει τελικώς τους περισσότερους εδώ πέρα μέσα. 


Είμαι λοιπόν ιδιαίτερα ευτυχής που μου δίνεται η ευκαιρία να τοποθετηθώ σήμερα πάνω σε ένα θέμα το οποίο μας έχει απασχολήσει πάρα πολύ, πάρα πολλά χρόνια. 


Θα θυμούνται πολλοί από τους φίλους που βρίσκονται σε αυτήν την αίθουσα ότι έχω δημόσια εκθέσει τις βασικές αρχές και τα πιστεύω για τη διοικητική αναδιάρθρωση, από πολύ παλιά. Πάνε σχεδόν 12 χρόνια από την πρώτη παρουσίαση των θέσεων  αυτών. 


Ιδιαίτερα δε οι περισσότεροι από εμάς έχουμε τοποθετηθεί με ακόμα μεγαλύτερη σαφήνεια και με ξεκάθαρες θέσεις στα συνέδρια της ΚΕΔΚΕ, αλλά και στην Επιτροπή Περιφερειών της Ευρωπαϊκής Ένωσης. 


Φίλες και φίλοι, έχει ήδη ακουστεί εδώ πέρα μέσα, αλλά θέλω να το επαναλάβω και εγώ ότι για αιώνες ολόκληρους αν επέζησε αυτός ο τόπος, αυτό οφείλεται στον κύριο λόγο ότι ακόμα και κάτω από τον κατακτητή οργανώθηκε αποτελεσματικά σε ισχυρές αυτοδιοικητικές οντότητες. Θυμηθείτε τα 24 χωριά του Πηλίου που δρούσαν σαν ένα, τα ναυτικά νησιά, τα χωριά της Μάνης και ένα σωρό άλλα που είμαι τώρα αναγκασμένη να παραλείψω αυτή τη στιγμή, που άνθισαν όσο απολάμβαναν ισχυρό βαθμό αυτονομίας και παρήκμασαν κάτω από το συγκεντρωτισμού του νεότερου ελληνικού κράτους.


Αυτό που ήταν τότε μια πραγματικότητα στην Ελλάδα, γίνεται σήμερα με τις Περιφέρειες της ενωμένης Ευρώπης. Σε ορισμένες χώρες μάλιστα, όπως στην Ιταλία, είναι τέτοια η ισχύς των Περιφερειών ώστε κράτησαν αυτές ζωντανό το δυναμισμό της χώρας, δυναμισμό οικονομικό και πολιτιστικό, ακόμα όταν το κεντρικό κράτος ήταν έρμαιο της διαφθοράς και της κακοδιαχείρισης. 

Η Αυτοδιοίκηση λοιπόν είναι πράγματι και το ξέρουμε όλοι, ένας θεσμός που βρίσκεται πιο κοντά στον πολίτη. Είναι το επίπεδο λήψης αποφάσεων που έχει άμεση επαφή με τις τοπικές κοινωνίες, είναι κέντρο αποφάσεων σημαντικών για την ποιότητα ζωής, για την κοινωνική συνοχή, για την τοπική οικονομία, το περιβάλλον και βεβαίως επηρεάζει άμεσα τη ζωή των πολιτών μας.


Είναι δε φορέας εξουσίας και το ξεχνάμε καμιά φορά εμείς οι Βουλευτές, που ελέγχεται πιο άμεσα από τους ίδιους τους πολίτες. Αυτή είναι η δύναμη της Αυτοδιοίκησης και την καθιστά καθοριστικό φορέα ανάπτυξης και αλληλεγγύης. 


Για αυτό θεωρώ  ότι είναι θετικό ότι σε μία εποχή κρίσης θεσμών και γενικότερης πολιτικής αναξιοπιστίας, τίθεται από την ελληνική κυβέρνηση επί τάπητος το θέμα της διοικητικής μεταρρύθμισης και συνεχίζεται μια προσπάθεια που δυστυχώς δεν ολοκληρώθηκε από την προηγούμενη κυβέρνηση. 


Έχει σημασία το γεγονός ότι αυτό συμβαίνει πάνω στις γενικές κατευθύνσεις τις οποίες θέσαμε και επί των οποίων συμφωνήσαμε ως Αυτοδιοίκηση ήδη από το 2005. 


Διαμορφώθηκε δε η τελική πρόταση και το θυμόμαστε όλοι καλά, στο Συνέδριο της ΚΕΔΚΕ το 2007 στη Κυλλήνη. 


Η μεταρρύθμιση που ζητήσαμε φαίνεται ότι μπορεί να γίνει πλέον πραγματικότητα. Αν προχωρήσουμε σωστά, μπορούμε επιτέλους να αλλάξουμε την ιστορική ανωμαλία που περιθωριοποίησε για 180 χρόνια την Αυτοδιοίκηση των Ελλήνων. 


Τον αγώνα αυτόν θα τον δώσουμε μαζί γιατί τίποτα δεν είναι δυνατότερο από τη γεύση χαράς που έχεις από την καθημερινή αναβάθμιση της ζωής του πολίτη. 


Η προτεινόμενη θεσμική αλλαγή φαίνεται να καλύπτει ως πρώτη προσέγγιση τις βασικές απαιτήσεις που έχουν θέσει οι φορείς της Αυτοδιοίκησης. Δημιουργία Περιφερειών, με αιρετό Περιφερειάρχη, αιρετό Περιφερειακό Συμβούλιο, συγχώνευση των σημερινών Νομαρχιακών Αυτοδιοικήσεων της περιφέρειας, με προσπάθεια εκπροσώπησής τους ως Διαμερίσματα των Περιφερειών, αναδιαμόρφωση των Δήμων με συγχωνεύσεις και εδώ με βασικό στόχο να υπάρξουν μεγάλοι, ισχυροί, αποτελεσματικοί Δήμοι, για να πετύχουμε τη σύγκλιση του θεσμού της Αυτοδιοίκησης με τα ευρωπαϊκά δεδομένα. 


Αγαπητοί Σύνεδροι, οι γενικές αρχές είναι καλές, αλλά όπως πάντα, ο διάολος κρύβεται στη λεπτομέρεια και εδώ οι λεπτομέρειες είναι οι ίδιες οι ρυθμίσεις και οι θεσμικές εγγυήσεις που θα προβλεφθούν. 


Για να πετύχει η μεταρρύθμιση που φέρει, μάλλον ανιστόρητα θα έλεγα εγώ, τον τίτλο Καλλικράτης, απαιτείται τέχνη και προσοχή. Όμως πριν φτάσουμε σε επιμέρους ρυθμίσεις, οφείλω να προσφέρω μία προειδοποίηση και τολμώ να πω ότι αν άκουσα καλά π.χ. τις απόψεις της συντριπτικής πλειοψηφίας των παρευρισκομένων σε αυτήν την αίθουσα, η μεταρρύθμιση δεν πρέπει να υπονομευτεί από πρόχειρες και υστερόβουλες αποφάσεις, όπως έγινε με τον Καποδίστρια. Η προχειρότητα μπορεί να αποδειχτεί, όπως συνήθως συμβαίνει, άκρως επικίνδυνη αφ’ εαυτής. Αν όμως προστεθεί και η υστεροβουλία, τότε το μείγμα γίνεται εκρηκτικό φίλες και φίλοι. 


Η προχειρότητα στη χάραξη των ορίων και στη μεταφορά αρμοδιοτήτων χωρίς τις αναγκαίες εξασφαλίσεις, εξασφαλίσεις διοικητικές για τα κριτήρια των συνενώσεων και οικονομικές για τους πόρους και εδώ ενώ συμφωνώ στα περισσότερα από αυτά που  είπε ο φίλος μου, ο Δήμαρχος Ηρακλείου, δεν συμφωνώ στο θέμα των ορίων. 


Τα θέματα των ορίων δεν είναι άσχετα με τους Δήμους που θα δημιουργήσουμε και θα μου επιτρέψετε να το πω ως παλιά αυτοδιοικητικός, θεωρώ ότι είναι προσβλητικό για τους Δημάρχους να διαβάζουν διαρροές και παραπολιτικά αν ο Δήμος τους θα ενωθεί με τον άλφα ή με τον βήτα. Όλα αυτά κατά τη γνώμη μου πρέπει να λείψουν. 

Φίλες και φίλοι, σεβόμενη τον χρόνο σας, θα περιοριστώ σε έξι συγκεκριμένες παρατηρήσεις. 

Παρατήρηση πρώτη. Προσοχή στα όρια των Περιφερειών και ως εκ τούτου στον αριθμό τους. Κατά τη γνώμη μου, το είχα πει και παλαιότερα, μικρότερος αριθμός Περιφερειών με ορθολογικά γεωγραφικά και άλλα χαρακτηριστικά. 

Ανέφερα ήδη το μέγα λάθος της περιόδου του Όθωνα, το συγκεντρωτισμό, που διαιωνίστηκε και καταλήξαμε σε αυτό το ένδοξο ελληνικό κράτος, ο οποίος οδήγησε σε μαρασμό τις επιμέρους περιφέρειες. 

Οι Περιφέρειες πρέπει να έχουν ταυτότητα, ώστε να διεγείρουν τα καλώς εννοούμενα, την καλώς εννοούμενη άμιλλα, που πρέπει εφεξής να ενθαρρύνουμε στην Ελλάδα. Την αίσθηση δηλαδή του ανήκειν, τον τοπικό πατριωτισμό. Η Πελοπόννησος είναι ο Μοριάς, αλλά πώς θα είναι ο Μοριάς χωρίς την  Πάτρα και την Ολυμπία; Η Στερεά Ελλάδα είναι η Ρούμελη, αλλά πώς θα είναι η Ρούμελη χωρίς το Μεσολόγγι και το Αγρίνιο; 

Αναγνωρίζω βεβαίως ότι δεν είναι πάντα εύκολο αυτό γιατί έχουμε την Αθήνα που δεν μπορεί να πάει στη Στερεά, την Αττική δηλαδή ή τη Μακεδονία που είναι αντίστοιχα μία πολύ μεγάλη έκταση. Άρα, θα πρέπει να το συζητήσουμε αναλυτικά και αυτό. 

Όλα βέβαια είναι ανοικτά στις προτάσεις τις δικές σας, αλλά οι προτάσεις της κυβέρνησης πρέπει να τα λάβουν υπόψη όλα αυτά και να αποβάλλουν την υστεροβουλία την οποία δυστυχώς πολλές φορές βρίσκουμε όταν χαράσσονται νέες διοικητικές περιφέρειες. 

Παρατήρηση δεύτερη. Θέλει ιδιαίτερη προσοχή, φίλες και φίλοι, σε σχέση με τη διοικητική μεταρρύθμιση, το θέμα του εκλογικού συστήματος. Αναφέρθηκε και νωρίτερα. Όπως πάει να διαμορφωθεί, η λογική της εκλογικής περιφέρειας στα όρια των υπό συγχώνευση Δήμων, εμένα με προβληματίζει. Δεν είμαι φυσικά κατά της διασφάλισης της βασικής εκπροσώπησης, παραδείγματος χάρη με μία ποσόστωση για κάθε Διαμέρισμα ή παλιό Δήμο, αλλά η παρούσα λογική της κυβέρνησης θα οδηγήσει σε συνομοσπονδοποίηση, κατακερματισμό του πολιτικού σώματος στην περιφέρεια, ακόμα και στο Δήμο, εμποδίζοντας την ανάδειξη σε τοπικό επίπεδο δυνατών φωνών στην περιφέρεια. 

Παρατήρηση τρίτη. Οι Γενικές Διοικήσεις πρέπει να είναι όσες και οι Περιφέρειες. Το αντίθετο κατά τη γνώμη μου και πρόχειρο και αυθαίρετο είναι και αφήνει ερωτηματικά για υστεροβουλία και πάντως μετά βεβαιότητας θα ταλαιπωρήσει τους πολίτες, διότι αν χρειάζεται για τη μία πολεοδομική άδεια να φύγει κάποιος από τη Ξάνθη για να πάει στη Λάρισα για να την πάρει, διότι και αυτά είναι, κύριε Δήμαρχε, καλοφυλαγμένα μυστικά, πως θα είναι οι διοικητικές Περιφέρειες, δεν μπορεί να βγάλει άκρη. Άρα, πιστεύω ότι θα πρέπει να μείνουν. Τα πράγματα είναι απλά. Εφόσον η κυβέρνηση ισχυρίζεται ότι οι Γενικές Διοικήσεις αναγκαστικώς θα υπάρχουν για να ασκούν κρατικές αρμοδιότητες που κατά το Σύνταγμα δεν εκχωρούνται, αυτές πρέπει να μείνουν σε κάθε Περιφέρεια. 

Παρατήρηση τέταρτη. Απαιτείται ξεκάθαρη και εξ αρχής δεσμευτική θεσμική κατοχύρωση του διδύμου αρμοδιότητες – πόροι. Οι πόροι πρέπει ξεκάθαρα να παρακολουθούν τις αρμοδιότητες και να πηγάζουν από αυτές. Έζησα πολλές φορές στη δική σας θέση υποσχέσεις για πόρους και ποσοστά από εθνικούς πόρους. Έζησα την απίστευτη ταλαιπωρία μας με το περίφημο 50% των τελών κυκλοφορίας. Η εμπειρία έχει αποδείξει ότι δυστυχώς στις περισσότερες περιπτώσεις οι υποσχέσεις αθετούνται. Τα  δε ποσοστά των κεντρικών εσόδων, δεν μεταβιβάζονται και παρακρατούνται από το κράτος. Άρα, όσα αναφέρονται για ποσοστό του ΦΠΑ ή του φόρου ακίνητης περιουσίας, θα είναι αποδεκτά εφόσον υπάρχει δεσμευτική και αδιαπραγμάτευτη καταβολή των σχετικών πόρων από την κεντρική εξουσία στους φορείς της Αυτοδιοίκησης, χωρίς παζάρια, χωρίς αυθαίρετες παρακρατήσεις και θα το πω ξεκάθαρα: ας είναι ο Καλλικράτης μια καλή ευκαιρία για να τελειώνουμε με αυτές τις πρακτικές. Οι νέοι πόροι, καθώς και τα παρακρατηθέντα όλων αυτών των χρόνων, πρέπει να αποδοθούν στους Δήμους, με οριστικό και αμετάκλητο τρόπο, χωρίς κυβερνητικές παλινωδίες και υστεροβουλίες. 

Όμως αυτό φίλοι μου, δεν θα το ζητήσουμε, θα το απαιτήσουμε εξ αρχής. Θα είναι ο θεμέλιος λίθος του Καλλικράτη. Η Αυτοδιοίκηση πρέπει να πάψει οριστικά να είναι ο επαίτης της κεντρικής κυβέρνησης και καλές οι κυβερνητικές διαβεβαιώσεις, αλλά δεν είμαστε και τυφλοί. 331 εκατομμύρια ευρώ από τους θεσμοθετημένους πόρους του 2009 έχουν ήδη παρακρατηθεί από τον Σεπτέμβριο και δεν έχουν δοθεί στους Δήμους και αυτή είναι μια κακή αρχή για τη νέα κυβέρνηση και ένα δείγμα γραφής που υπονομεύει την αξιοπιστία της εν όψει της δύσκολης περιόδου μετάβασης στις νέες δομές.

Παρατήρηση πέμπτη. Η χωροταξική κατανομή των νέων Δήμων πρέπει να είναι ρεαλιστική και αντικειμενική και όχι σαν τον Καποδίστρια που έγινε πολλές φορές με μικροκομματική λογική. Πρέπει να υπάρξουν συμπεφωνημένα από κοινού αναπτυξιακά, πληθυσμιακά, γεωγραφικά κριτήρια, αντικειμενικά και σαφή. 
Να σας δώσω ένα παράδειγμα. Είναι μία προσωπική γνώμη. Κριτήρια κοινής λογικής λένε ότι στο Λεκανοπέδιο δεν πρέπει να προχωρήσουμε σε συνενώσεις Δήμων με πληθυσμό άνω των 20.000 κατοίκων. Αυτή είναι η δική μου γνώμη. Όμως εν πάση περιπτώσει, ότι συνενώσεις γίνουν, πρέπει να έχουν συμφωνηθεί. Όπως υπάρχουν Δήμοι οι οποίοι έχουν πιστοποιηθεί από το ΕΣΠΑ. Αυτό είναι μια προίκα. Δεν πρέπει κανείς να το αγνοήσει. 
Προσέξτε, ο πυρήνας της υπονόμευσης του νέου συστήματος, μπορεί να προέλθει από τη χωροταξική κατανομή και στο σημείο αυτό πρέπει να υπενθυμίσω ότι πρέπει να εξεταστεί σοβαρά το θέμα των Μητροπολιτικών Δήμων για τα μεγάλα αστικά κέντρα. Προσωπική άποψη, τη γνωρίζετε όλοι σας, την υποστηρίζω εδώ και χρόνια, για την Αθήνα και τη Θεσσαλονίκη και για ορισμένες άλλες μεγάλες πόλεις θα πρέπει να μπούμε σταδιακά στη λογική του Μητροπολιτικού Οργανισμού Αυτοδιοίκησης. Το θέμα είναι κολοσσιαίο και η ΚΕΔΚΕ θα πρέπει να το συζητήσει.


Παρατήρηση έκτη και τελευταία. Διαφάνεια, έλεγχος. Αρκετά πια το στραμένο προς την Αυτοδιοίκηση δάκτυλο για κακοδιαχείριση από εκείνους, που καμιά φορά υπήρξαν οι ίδιοι πρωταθλητές σε αυτήν. 


Δεν θέλω με κανέναν τρόπο να αγνοήσω το πρόβλημα. Το πρόβλημα υπάρχει και είναι κρίσιμο θέμα για την Αυτοδιοίκηση, γιατί οδηγεί στην απαξίωση του θεσμού και των προσώπων που την υπηρετούν.

Πιστεύω ότι στην Αυτοδιοίκηση συγκεντρώνεται ένα πολύτιμο κεφάλαιο από το ανθρώπινο δυναμικό της χώρας που ασχολείται με τα κοινά. Άνθρωποι, οι οποίοι με μεράκι, με δημιουργικότητα, με συνέπεια, με προοδευτικό πνεύμα εργάζονται για το καλό του τόπου. Πρέπει αυτό το πολιτικό προσωπικό να βρει άμεσες λύσεις, για να προστατευτεί ο θεσμός.

Το πρόβλημα υπάρχει και για αυτό πρέπει θεσμικά και έγκαιρα να εξαλειφθεί τώρα με τη νέα ευκαιρία που προσφέρει η διοικητική μεταρρύθμιση της χώρας και ο δρόμος είναι ένας, διαφάνεια, αυστηρός έλεγχος, σταθεροί και καθαροί κανόνες, χρηστή διαχείριση και σεβασμό στο χρήμα των πολιτών. Ταυτόχρονα, εξασφάλιση της καταστατικής θέσης των αιρετών της Αυτοδιοίκησης.

Κυρίες και κύριοι Σύνεδροι, έκανα πιστεύω έξι ουσιώδεις παρατηρήσεις, ενόψει της νέας μεταρρύθμισης, τα όρια, τον αριθμό, την ταυτότητα των Περιφερειών, για τη σχέση του εκλογικού συστήματος, για την αντιστοίχηση Γενικών Διευθύνσεων και Περιφερειών για τη θεσμική κατοχύρωση του διδύμου αρμοδιότητες πόροι, για την χωροταξική κατανομή των νέων Δήμων και τέλος για τη διαφάνεια και τον έλεγχο.

Τίποτα όμως δεν  θα αποδώσει, αν ξεχάσουμε τους εργαζόμενους στην Τοπική Αυτοδιοίκηση. Τα θέματά τους πρέπει επιτέλους να επιλυθούν και όχι να μπουν για μια ακόμα φορά κάτω από το χαλί. Δεν μπορεί να καταλήγουν σε βάρος των εργαζομένων τα λάθη και οι ανεπάρκειες των κυβερνήσεων ή και των ίδιων των ΟΤΑ, διότι όλοι ξέρουμε ότι οι εργαζόμενοι στους ΟΤΑ κάνουν μερικές από τις πιο δύσκολες δουλειές και δεν αναφέρομαι μόνο στην καθαριότητα, αλλά και στους εργαζομένους πρασίνου και τα λοιπά. Πρέπει να τους προσέξουμε και η νέα μεταρρύθμιση είναι μια ευκαιρία να κοιτάξουμε και τα θέματα συνολικά.

Αγαπητοί Σύνεδροι, κλείνω λέγοντας, η κοινωνία μας, η οικονομία, το πολιτικό σύστημα ζουν σε μια περίοδο σκληρής δοκιμασίας. Οι πολίτες αγωνιούν για το μέλλον της χώρας. Όμως η δοκιμασία τότε μόνο θα ξεπεραστεί, αν δούμε την κρίση σαν ευκαιρία δημιουργική και μια τέτοια ευκαιρία είναι η διοικητική μεταρρύθμιση. Κανένας δεν δικαιούται να την αγνοήσει ή ακόμα περισσότερο να την τορπιλίσει, ούτε η ίδια η κυβέρνηση που την προτείνει, αν υποκύψει στη λογική της προχειρότητας και της υστεροβουλίας, ούτε η αντιπολίτευση, αν υποπέσει στη στείρα άρνηση, ενδημικό χαρακτηριστικό κάθε αντιπολίτευσης, ούτε η κοινωνία, θεωρώντας τη διοικητική αναδιάρθρωση ψύλλο στα άχυρα, ενόψει της οικονομικής κρίσης ή και ξεβόλεμα για τοπικούς συμβιβασμούς, ούτε τέλος οι ίδιοι εσείς οι άρχοντες των ΟΤΑ, με τις σκέψεις σε κεκτημένα και με τον φόβο των αλλαγών.

Φίλες και φίλοι, για να προχωρήσει ο τόπος μπροστά, χρειάζονται μεγάλες ουσιαστικές αλλαγές. Σε μια περίοδο, που η αντιμετώπιση της οικονομικής κρίσης έχει χαρακτηριστικά εθνικής υπόθεσης, η κυβέρνηση του ΠΑ.ΣΟ.Κ. από την άλλη άνοιξε τρία κρίσιμα θέματα, που αλλάζουν τη δομή της κοινωνίας μας, τη διοικητική μεταρρύθμιση, τον εκλογικό νόμο, δηλαδή, τον τρόπο εκλογής Βουλευτών και το μεταναστευτικό.

Για να βρούμε αποτελεσματικές και μακροπρόθεσμες λύσεις, προϋπόθεση είναι να γίνει ένας ανοικτός και ουσιαστικός διάλογος στην κοινωνία. Το μεταναστευτικό, για παράδειγμα, είναι ένα σύνθετο πρόβλημα. Αφορά την πολιτική που πρέπει να αποκτήσουμε επιτέλους για τους μετανάστες δεύτερης γενιάς, αλλά και τα μέτρα για την αντιμετώπιση της λαθρομετανάστευσης. Δεν μπορούμε να πηγαίνουμε από τη μία υπερβολική θέση στην άλλη, από την πλειοδοσία στην απόρριψη. Σκοπός δεν είναι να υφαρπάξουμε τις ψήφους είτε των μεταναστών, είτε αυτών που στέκονται επιφυλακτικοί και αμήχανοι απέναντι στο φαινόμενο.

Πάντως, θέλω να κάνω μία παρατήρηση εδώ στο Συνέδριό σας και μία έκκληση προς την κυβέρνηση. Αν θέλει σοβαρά να συζητηθεί το μεταναστευτικό στην ελληνική κοινωνία, χωρίς ακρότητες και να βρούμε εκείνη τη λύση που θα έχει τη σύμφωνη γνώμη της πλειοψηφίας, πρέπει σήμερα να δηλώσει ότι αποδεσμεύει τη συζήτηση του μεταναστευτικού από τις επόμενες Δημοτικές Εκλογές, διότι άλλως πως συζήτηση σοβαρή δεν μπορεί να γίνει κυρίες και κύριοι Σύνεδροι. Θα χαρακτηριστεί κάθε συζήτηση από υστεροβουλία, είναι λάθος. Είναι ένα θέμα, που πρέπει να το συζητήσουμε. Δεν μπορούμε να το συζητήσουμε με ορίζοντα οκτώ μηνών και με Δημοτικές Εκλογές, διότι την καλύτερη λύση να φέρει την έχει υπονομεύσει με το καλημέρα σας.

Αυτά ήθελα να πω και πιστεύω ότι μπορούμε να βρούμε λύσεις σύνθεσης μακράς πνοής, υπό την προϋπόθεση ότι θα δούμε την κρίση σαν ευκαιρία και θα αδράξουμε αυτή την ευκαιρία, για να πετύχουμε μια ευρύτερη δυνατή συμφωνία.

Καλή επιτυχία.

